Саркози Москвага сафар қилади\n10 май 2021, Тошкент вақти: 12:54\nФранция ташқи ишлар вазири Бернард Кушнер президент Николя Саркози Россия ва Грузия ўртасидаги можарони ҳал этишга кўмаклашиш мақсадида 12 август куни Москвага сафар қилишини билдирди.\nФранция ЕИнинг амалдаги раиси бўлгани боис, ЕИ номидан Грузиянинг айирмачи ўлкаларидаги можарони ҳал этишга уринмоқда.\nАйни пайтда Грузияга сафар қилган Бернард Кушнер Тбилисида президент Михаил Саакашвили билан учрашди. Б.Кушнернинг сўзларига кўра, Грузия раҳбари Жанубия Осетиядаги можарони ҳал этишга оид ЕИ таклифларини қабул қилган.\nФранция ташқи ишлар вазирининг Москвага ҳам бориши кутилмоқда. Бу ерда Бернард Кушнер Россия президенти Дмитрий Медведев ва бошқа расмийлар билан учрашади.\nЛукашенко ўлимидан кейин ҳокимият кимга топширилишига оид декретни имзолади\nБеларусь президенти Александр Лукашенко 9 май куни ўзининг ўлимидан сўнг мамлакатни бошқариш механизмлари баён қилинган “Суверенитет ва конституциявий тузумни ҳимоя қилиш тўғрисида”ги декретга имзо чекди. Бу ҳақда маълумот тарқатган президент матбуот хизматига кўра, ҳужжат аллақачон кучга кирган.\n“Ҳужжат давлат раҳбари суиқасд, теракт, ташқи тажовуз ёки бошқа зўравонлик хуружлари оқибатида ҳалок бўлган тақдирда, барча давлат идоралари ва уларнинг мансабдор шахслари Хавфсизлик кенгаши қарорларига мувофиқ ҳаракат қилиши, Кенгаш йиғилишларига эса бош вазир раислик қилишини назарда тутади. Шу билан бирга, зудлик билан мамлакат ҳудудида фавқулодда ёки ҳарбий ҳолат жорий қилинади”, дейилган хабарда.\nҲужжатда айтилишича, янги сайловларни ўтказиш бўйича қарорни ҳам Хавфсизлик кенгаши қабул қилади.\nБеларусь конституциясида президент вафот этган ёки ўз ваколатларини бажаролмай қолган тақдирда, унинг вазифасини бош вазир бажариши қайд этилган, бироқ бу ўринда Хавфсизлик кенгаши номи тилга олинмаган.\nАпрель ойида, Беларусь махсус хизматлари Лукашенкога қарши ҳозирланган суиқасднинг олди олинганини маълум қилгач, у ўзи вафот этган тақдирда ҳокимият Хавфсизлик кенгашига топширилиши кўзда тутилган ҳужжатни имзолашини айтганди. Мазкур декретни у ўз ҳаётидаги энг муҳим ҳужжатлардан бири, деб атаган.\nБеларусь Хавфсизлик кенгашига Лукашенкодан ташқари 8 киши киради, улардан тўрт нафари куч ишлатар идоралар вакилларидир.\nҒарб мамлакатлари ўтган йил август ойида Беларусда бўлиб ўтган президент сайловларининг легитимлигини тан олмайди. Расмий натижага кўра, Лукашенко олтинчи марта сайланган ушбу сайловлардан сўнг мамлакатда норозилик намойишлари бошланган. Расмийлар аҳоли норозилигини куч билан бостириб келмоқда.\nБабиш ЕИ мамлакатларини “ҳеч йўқ бир нафардан” россиялик дипломатни бадарға қилишга чақирди\nЧехия бош вазири Андрей Бабиш\nЧехия бош вазири Андрей Бабиш Европа Иттифоқидаги бошқа мамлакатлар раҳбариятларига мурожаат қилиб, уларни Врбетица қишлоғида жойлашган ўқ-дори омборидаги портлашларга оид иш бўйича Чехия билан бирдамлик аломати ўлароқ ҳеч бўлмаганда бир нафардан россиялик дипломатни ўз мамлакатларидан бадарға қилишга чақирди. Бу ҳақда Бабиш журналистларга Португалиядаги ЕИ президентлари ва бош вазирлари норасмий саммитида билдирди.\n“Биз ЕИга аъзо бир давлат ҳужумга учраган пайтда бу феълан барча аъзоларга ҳужум эканини ҳар доим англашимиз керак. Мен улардан камида бир нафардан дипломатни бадарға қилиш масаласини кўриб чиқишларини сўрадим”, деди Бабиш.\nЧехия бош вазирига кўра, Портудаги саммитнинг илк кунида ЕИга аъзо мамлакатлар лидерлари йили Врбетицада содир бўлган портлашларга оид масалани муҳокама этганлар. Бу масала муҳокамасига Европа кенгашининг май ойи охирида бўлиб ўтадиган саммитида қайтиш режаланган.\nМай ойи бошида Андрей Бабиш Врбетицадаги портлашлар масаласини АҚШ Давлат котиби Энтони Блинкен билан муҳокама қилган.\nЧехия махсус хизматлари Врбетица қишлоғидаги ҳарбий омборда 2014 йил октябрида содир этилган портлашларга Россия ҳарбий разведкаси (ГРУ) ходимларини алоқадор, деб ҳисоблайдилар. Чехия Ташқи ишлар вазирлиги ва махсус хизматлари баёнотига кўра, қўпорувчилик амалиёти Россиянинг Прагадаги элчихонасидан туриб махсус хизмат ходимлари амалга оширганлар.\nИсроил бош вазири полициянинг фаластинликларга қарши ҳаракатини дастаклади\nҚуддусдаги тўқнашувлардан лавҳа\nИсроил бош вазири Бинямин Нетаняҳу Қуддусда икки давом этган тўқнашув ортидан полициянинг фаластинликларга қарши амалиётини қўллаб-қувватлашини билдирди.\nНетаняҳунинг таъкидлашича, ҳукумат радикал унсурларнинг шаҳардаги осойишталикни бузишига йўл қўймайди.\nАввалроқ Қуддусдаги тўқнашувларда 200 чоғли одам тан жароҳати олгани ҳақида хабарлар пайдо бўлганди. Тўқнашувлар чоғида фаластинликлар Масжидул-Ақсо олдида исроиллик полициячиларга қарата тош отишгани, полициячилар эса уларга резина ўқлар ва кўздан ёш сиздирувчи газ билан жавоб бергани айтилмоқда.\nҚуддусда содир бўлаётган воқеалар юзасидан аввалроқ АҚШ, Европа Иттифоқи, Россия ва БМТ ўз хавотирларини изҳор этишган.\nҚуддусда бу каби тўқнашувлар Рамазон ойи бошидан бери бир неча бор содир бўлган. Фаластин миллий мухторияти раҳбари Маҳмуд Аббос шу важдан 22 майга белгиланган умумхалқ сайловини бошқа муддатга қолдирган. Дастлабки тўқнашув Исроил полицияси фаластинликларнинг Рамазон ойи муносабати билан Қуддуснинг Эски шаҳар қисмида ифторга йиғилишини тақиқлаб қўйганидан сўнг содир бўлганди.\nКейинчалик таранглик ортишига фаластинликларнинг бир неча оиласини Шарқий Қуддусдаги мавзелардан биридан бадарға қилиш уриниши сабаб бўлди. 7 май куни полиция у ерда йиғилган намойишчиларни шовқинли гранаталар билан тарқатиб юборган.\nПокистон Ҳиндистонни “ҳафа қилишдан тийилаётган” Саудия Арабистони билан муносабатларни яхшиламоқчи\nПокистон Бош вазири Имрон Хон.\nПокистон Бош вазири Имрон Хоннинг 8 майда Саудияга қилган икки кунлик сафари давомида бир неча ойдан бери таранглашган муносабатларни яхшилаш масаласи кўриб чиқилиши кутилмоқда.\nИкки давлат жиноятда айбланаётганлар билан ўзаро алмашиш, наркотик ноқонуний савдосига қарши кураш, инфраструктура ва бошқа соҳаларга оид шартномаларни имзолайди.\nСаудия ва Покистон ўртасидаги муносабатлар Кашмир масаласи кун тартибига чиқарилганидан сўнг ёмонлашган эди.\nПокистон асосан мусулмонлар яшайдиган Кашмирда Ҳиндистон инсон ҳуқуқларини бузаётганини билдириб, бу масалада Саудия Арабистонини ҳинд ҳукуматига босим кўрсатишга чақирган.\nСаудия эса ўз навбатида “асосий нефть сотиб олувчи бўлган Ҳиндистонни ҳафа қилиб қўймаслик учун” Покистоннинг илтимосини эътиборга олмаган.\nБундан ташқари Саудия Покистондан 3 миллиард долларлик қарзини тўлашни кескин талаб қила бошлади. Бунинг оқибатида Покистон Хитойдан молиявий кўмак сўрашга мажбур бўлган.\n2019 йилнинг 5 август куни Ҳиндистон Покистон билан баҳсли бўлиб турган Кашмирнинг ўзига қарашли қисмида мухторият мақомини бекор қилган эди. Бу воқеа халқаро ҳамжамиятнинг ташвишига сабаб бўлган.\nМазкур воқеадан сўнг Покистон Ҳиндистон билан муносабатлар даражасини пасайтирган, савдо-сотиқ ва транспорт қатновини чеклаган эди.\n1947 йилда Британиядан мустақилликка эришганидан бери ядровий қуролга эга бўлган икки давлат- Ҳиндистон ва Покистон ўртасида уч марта уруш бўлган ва улардан иккитаси Кашмир устидаги низодан бошланган.\nРоссия Тожикистондаги ҳарбий базасини кучайтиришга ваъда берди\nРоссия ва Тожикистон президентлари Москвада 9 май арафасида учрашди.\nПрезидент Владимир Путин 8 май куни ҳамкасби Эмомали Раҳмон билан Москвада бўлиб ўтган учрашув чоғида Россия Тожикистондаги ҳарбий базасини кучайтириш ва мустаҳкамлаш масаласида бош қотираётганини маълум қилди.\nПутин, шунингдек, Россия “Тожикистон армиясининг қудратли бўлишига ҳам кўмаклашиш” ниятида эканини таъкидлади.\nАйни пайтда Тожикистон президенти Эмомали Раҳмон АҚШ Афғонистондан ҳарбийларини олиб чиқиб кетиши ортидан мазкур мамлакатда вазият кескинлашиши мумкинлигидан ташвиш билдирди.\nТожикистондаги учта ҳарбий базага Россия 201-дивизиясининг 7 мингдан ортиқ ҳарбийси жойлашган.\nПрезидент Эмомлаи Раҳмон Москвага Иккинчи жаҳон урушида қозонилган ғалабанинг 76 йиллигини нишонлаш учун борган. Марказий Осиёнинг қолган давлатлари раҳбарлари мазкур парадга бормаслигини билдирганлар.\nИсроил полицияси ва фаластинликлар ўртасидаги тўқнашувлар давом этмоқда\nФаластинликларга ўқ отаётган Исроил полициячиси.\nФаластинликларнинг Исроил полицияси билан тўқнашувлари 8 май куни яна қайта бошланди. Бунга Исроил полицияси Рамазон ойида яҳудийлар ўзиники эканини иддао қилаётган ерлардан мусулмонларни мажбурий равишда кўчириб чиқаришга ҳаракат қилаётгани сабаб бўлмоқда.\nБундан бир кун аввал Исроил полицияси ва фаластинликлар ўртасида бўлиб ўтган тўқнашувларда 205 фаластинлик ва Исроил полициясининг 18 ходими яраланган эди. 8 май куни полиция минглаб норози фаластинликларни тарқатиш учун резина ўқлар, кўздан ёш сиздирувчи газ, шовқинли гранатларни қўллади.\n8 майдаги тўқнашувларда 68 фаластинлик яралангани, улардан 11 нафари касалхонага ётқизилгани хабар қилинди.\nИсроил полицияси билан тўқнашувлар 90 минг мусулмон Қуддусдаги Ал Ақсо масжидига Лайлатул қадр тунини нишонлашга йиғилгани ортидан бошланиб кетди. Ислом динидаги муқаддас жойлардан бири ҳисобланадиган Ал Ақсо масжиди ҳудудида жойлашган тепаликни яҳудийлар ҳам ўзларига тегишли муқаддас жой ҳисоблашади.\nЎша куни Ал Ақсо масжиди яқинидаги мавзедан ўнлаб фаластинликлар ўзларини уйларидан қувиб чиқмоқчи бўлган яҳудийларга қаршилик кўрсата бошлаган.\n9 май куни томонлар ўртасидаги низолашув янада кучайиши мумкин экани таҳмин қилинмоқда. 9 май куни яҳудийлар Шарқий Қуддусни босиб олганларини тантанали нишонлашади ва бу кун Қуддус куни деб аталади. Бу тантана 10 майгача давом этади.\n10 май куни Исроил суди Ал Ақсо яқинидаги мавзеда яшовчи фаластинликларнинг уйларини босиб олиниши юзасидан ўз қарорини чиқариши кутилмоқда.\nАфғонистон пойтахтидаги қизлар мактабига қилинган ҳужумда камида 50 киши ҳалок бўлди\nКобулдаги қизлар мактабига 8 майда ҳужум қилинди.\nАфғонистон Ички ишлар вазирлиги 9 май куни Кобулдаги қизлар мактабига 8 майда қилинган террор ҳужумида камида 50 киши ҳалок бўлгани ва 100 киши яраланганини билдирди.\nИчки ишлар вазирлиги расмий вакили Тариқ Ориён мина ўрнатилган автомашина Кобулнинг шиа хазарлар яшайдиган Дашти Барчи туманидаги Сайид ал Шухада мактаби ёнида портлатилганини айтди. Бундан ташқари, ўқувчилар ваҳимада қоча бошлаган пайтда яна иккита бомба портлатилган.\nҲозирча мазкур ҳужум учун масъулиятни ҳеч бир гуруҳ ўз зиммасига олмади. Толибон гуруҳи расмий баёнот тарқатиб, ўқувчи қизларнинг ўлдирилишига ҳеч қандай тарзда алоқадор эмаслигини билдирди.\nШунга қарамай, президент Ашраф Ғани ҳужум учун Толибонни айблади, аммо у ҳеч қандай далил-исботларни келтирмади.\nCovid-19: Ҳиндистонда ўлганлар сони 3 ойда 1 миллионга етиши мумкин\nҲиндистонда коронавирусдан ўлганлар мурдаларини ёқиш патйи. 6 май. 2021 йил.\n8 май куни Ҳиндистонда коронавирусдан нобуд бўлганлар сони бўйича антирекорд ўрнатилди.\nСоғлиқни сақлаш вазирлиги бир сутка ичида 4 187 нафар бемор нобуд бўлганини билдирди. Бу билан Ҳиндистонда бугунга қадар коронавирус туфайли ўлганлар сони 240 мингга яқинлашди.\nСоғлиқни сақлаш кўрсаткичлари ва баҳолаш институтининг тахминларига кўра, мамлакатда августгача 1 миллион COVID-19 билан боғлиқ ўлим қайд этилишини кутиш мумкин.\nШанба куни мамлакатда 401 078 та вирусга чалиниш ҳолати қайд этилди. Бу билан бугунга қадар коронавирус юқтирганларнинг умумий сони 21,9 миллионга етди.\nШу сабабдан Ҳиндистон бўйлаб карантин чекловлари кучайтирилмоқда. Аммо мамлакатда умуммиллий карантин жорий қилингани йўқ.\nПутин МДҲ давлатларини Иккинчи жаҳон урушидаги ғалаба билан табриклади\n8 май куни Россия президенти Владимир Путин МДҲга аъзо давлатларни Иккинчи жаҳон урушида фашистлар Германиясини мағлуб этишида ўйнаган роллари учун табриклади ва келажакдаги муносабатларни шакллантиришда "қардош дўстлик ва ўзаро ёрдам" сиёсатини олиб боришга чорлади.\n“Аксинча, ғалаба қадрини ерга уришмоқда”. Россиялик тарихчилар Путиннинг фашизмга қарши урушга оид сиёсати ҳақида\n9 май куни Москвада Ғалаба паради бўлиб ўтади.\nҒарбий Европада эса 8 май куни урушнинг 76 йиллиги хотирланмоқда.\nГермания канцлери Ангела Меркель ушбу муносабат билан Twitterда "Миллий социалистик зулм [фашистлар партиясининг расмий номи – таҳр.] йилларида ҳаётдан кўз юмган миллионлаб одам хотирасини ёдда тутиш бизнинг абадий масъулиятимиз бўлиб қолади" деб ёзди.\n7 май куни Германия президенти Франк-Вальтер Штайнмайер ҳам фашистлар жиноятларини хотирлади.\n"Миллий социализмга қарши туриш ва адолатсизлик ва айбдорлик хотиралари демократиямизни заифлаштирмайди. Аксинча, бу унинг бардоши ва чидамлилигини кучайтиради", - деди президент.\nAmnesty International Навальнийни қайтадан “виждон тутқини” деб топди\nСанкт Петербургда бинолардан бирига Навальнийга чизилган граффити.\nAmnesty International ташкилоти Россия мухолифатчиси Aлексей Навальнийни қайтадан "виждон тутқини" деб белгилашга қарор қилди.\nЙил бошида ташкилот Навальний ўтмишда қилган чиқишларида нафрат қўзгаганини айтиб, уни "виждон тутқини" деб аташни тўхтатган эди.\nЛондонда жойлашган Amnesty International ташкилоти 7 май куни эълон қилган баёнотда Навальний "бирор муайян жинояти учун эмас, балки ўзи ва тарафдорлари учун жамоат ҳаётида тенг иштирок етиш ҳуқуқини талаб қилгани ва коррупциядан холи бўлган ҳукуматни талаб қилгани учун қамоққа олинган" дейилади.\nAmnesty International ташкилоти Навальний январда қўлга олингани ортидан уни "виждон тутқуни" деб топганди. Aммо бунинг ортидан ташкилотга Навальнийнинг ўтмишдаги баёнотлари ҳамда рус миллатчилари билан алоқалари бўйича текшириш ўтказиш ҳақида ёппасига талаблар келиб тушди. Орадан бир ой ўтиб, ташкилот мухолифатчини ушбу мақомдам маҳрум қилди.\nAmnesty International бу қарор Россия ҳукумати Навальний ҳуқуқларини янада кўпроқ бузишига асос бўлганини айтиб, уни қайтадан "виждон тутқини" деб топган.\nАҚШ ҳукумати Трамп кампаниясининг Россияга алоқаси ҳақида ёзган журналистлар телефонини кузатган\nАҚШ Адлия вазирлиги Россия ва собиқ президент Дональд Трампнинг 2016 йилги сайловолди кампанияси пайтидаги алоқалари бўйича федерал тергов тўғрисида ёзган The Washington Post газетаси мухбирлари телефонини яширинча кузатган. Бу ҳақда 7 май куни The Washington Post газетаси хабар берди.\nАфтидан, бу чорадан мақсад уч нафар журналист Трамп маъмуриятининг дастлабки ойларида чоп этган мақолалар манбаларини аниқлаш бўлган. Ўша пайтда федерал терговчилар Трампнинг 2016 йилги сайлов кампанияси сайлов натижаларини ўзгартириш учун Россия билан тил бириктиргани ёки йўқлигини тергов қилаётган эди.\nThe Washington Post газетанинг ёзишича, учала мухбир уларнинг телефон қайдлари яширинча тўплангани тўғрисида 3 май куни мактуб олган. Адлия департаменти журналистлар телефонлари нима учун кузатилганини очиқламаган.\n2017 йилда The Washington Post газетаси Трамп кейинчалик бош прокурор этиб тайинлаган Жефф Сешнс Россия элчиси Сергей Кисляк билан сайлов кампаниясини муҳокама қилгани ва бошқа кўплаб шов-шувли хабарларни эълон қилган эди.\nБайден: Июнь ойида Путин билан учрашишимга ишончим комил\nРоссия президенти Владимир Путин билан учрашишни таклиф қилган АҚШ президенти Жо Байден учрашув вақти ва жойи ҳали белгиланмаганини айтди.\n7 май куни Байден журналистнинг Путин билан учрашуви ҳақида берган саволига жавобан:\n"Ишончим комилки, биз буни уддалаймиз. Муайян вақт ёки жой белгиланамиз йўқ. Бунинг устида иш олиб борилмоқда", - деди.\nБайден Путин билан жорий йилнинг июнь ойида, Европага қиладиган хизмат сафари давомида учрашишга умид қилмоқда.\nБайден Россия Украина чегараси яқини ва аннексия қилинган Қримга кўп сонли ҳарбий юборгани Путин билан юзма-юз учрашиш истагини ўзгатирмаганини айтди.\nАпрель ойида Байден Россия билан юзага келган келишмовчиликларни муҳокама қилиш учун Путинни учрашув ўтказишга чақирганди.\nВашингтон ва Москва муносабатлари Украинага ҳарбий таҳдидлар, АҚШ ҳукумати компьютер тармоғига қилинган киберҳужум, Россиянинг АҚШ сайловларига аралашуви ва қамоқдаги мухолифат етакчиси Алексей Навальнийга тазйиқлар каби масалалар туфайли совиб кетган.\nАҚШда икки россиялик кибержиноятларга иқрор бўлди\nАҚШ бўйлаб банк ва ширкатларни нишонга олган кибержиноятларга қўл урганини тан олган тўрт нафар хакернинг иккиси Россия ватандошидир. Бу ҳақда 7 май куни АҚШ Адлия департаменти маълум қилди.\nМиллионлаб доллар йўқотишларга сабаб бўлган ҳужумларни Россия фуқаролари Александр Гричишкин ва Андрей Сквортсов, литвалик Александр Скородумов ҳамда эстониялик Павел Стассилар амалга оширган.\nСуд ҳужжатларига кўра, тўртовлон кибержиноятчилар тармоғига хостинг хизматларини кўрсатган.\nХостинг операцияси кибержиноятчиларни IP манзиллар, сервер ва доменлар билан таъминлаган. Жиноятчилар ўз навбатида ушбу инфратузилма ёрдамида банк маълумотларини ўғирлаш учун зарарли дастурларни тарқатган.\nТўртала айбланувчи Мичиган штатидаги округ судида айбига иқрор бўлган. Уларнинг ҳар бири кўпи билан 20 йиллик қамоқ жазоси ҳукм қилиниши мумкин.\nАҚШ Федерал қидирув бюроси олиб борган терговга Германия, Эстония ва Буюк Британия терговчилари кўмаклашган.\nТихановская Беларусь бўйича халқаро конференция ўтказиш ташаббуси билан чиқди\nБеларусь мухолифати лидери Светлана Тихановская\nБеларусь мухолифати лидери Светлана Тихановская ўз мамлакатидаги инқирозни ҳал қилиш учун юксак даражадаги халқаро конференция ўтказишга чақирди.\nТихановская Twitter'даги ўз саҳифасида Беларусдаги демократик кучлар, Европа Иттифоқи, Россия, Британия ва АҚШдаги миллий ҳукуматлар, парламентлар ва фуқаролик жамияти институтлари ҳамда Александр Лукашенко режими вакиллари билан биргаликда бу каби конференцияни ўтказиш “ўта муҳим”лигини билдирди.\nТихановская 6 май куни Европа Иттифоқини Беларусь фуқаролик жамияти ва иқтисодиётига ёрдам бўйича комплекс режасини ёйинлашга чақирганди. У 4 май куни Европа Иттифоқи ташқи ишлар вазирлари ва ЕИга аъзо мамлакатларнинг халқаро алоқалар бўйича қўмиталарига талабномалар юборганини айтган.\nАввалроқ Тихановская АҚШ Конгресси комиссияси олдида онлайн чиқиш қилиб, уларни ҳам юқори даражадаги конференция ўтказишга чақирганди. У Қўшма Штатларни Лукашенкони “янада иҳоталаб қўйиш учун” дипломатиядан фойдаланишга чақирган. Мухолифатчига кўра, ҳозирда халқаро бирдамлик билан бир қаторда конкрет хатти-ҳаракатлар ҳам муҳимдир. У жаҳон ҳамжамияти Минск расмийлари “беларусликларни барча унутиши учун” ғайрат кўрсатаётган мамлакатдаги инқироз кўламини тушуниши лозимлигини қўшимча қилган.\nЯпония олимпиада арафасида фавқулодда ҳолат муддатини узайтириш масаласини кўриб чиқмоқда\nЯпониядаги Олимпия олови эстафетаси ўтадиган йўл бўйлаб ниқобларда турган одамлар, 2021 йил 25 марти\nЯпония ҳукумати 7 май куни коронавируснинг шиддат билан ёйилишини олдини олиш учун Токио ва бошқа учта префектурада фавқулодда ҳолат тартибини май ойи охиригача узайтириш имкониятини кўриб чиқади.\nЯпония пойтахтида Олимпия ўйинлари бошланишига уч ойдан камроқ вақт қолган. Айни пайтда ҳукумат томонидан таклиф этилаётган чеклов чоралари маъқулланиши кутилмоқда.\nЎтган йили пандемия туфайли қолдирилган Токиодаги мусобақаларда 11 мингдан зиёд спортчи иштирок этиши тахмин қилиняпти. Аввалроқ Япония хориждан томошабин келишини тақиқлашга оид қарор қабул қилган.\nЯпония бошқа мамлакатларга қараганда вирусдан камроқ зарар кўрган, бироқ мамлакатда эмлов кампанияси суст кетмоқда.\nТожикистоннинг Исфара туманида низодан зарар кўрган аёллар.\nТожикистон ҳукумати Қирғизистон билан чегарада 28,29, 30 апрель ва 1 май кунлари содир этилган низода 19 тожикистонлик ҳалок бўлгани 87 киши яралангани ҳақида расман маълум қилди. Шу кунгача Тожикистон ҳукумати ҳалок бўлганлар ва жабрланганлар ҳақида очиқ маълумот бермай келаётганди.\nОзодлик радиоси тожик хизматининг ёзишича, низода ҳалок бўлган тожикистонликларнинг оилаларига умумий ҳисобда 700 минг сомони, яъгни тақрибан 61 минг 400 долларга чқин моддий кўмак кўрсатилади.\nМазкур тўқнашувда Қирғизистон томонидан 36 киши ҳалок бўлган ва 180дан ортиқ қирғизистонлик яраланган.\nҚирғизистон президенти Садир Жапаров 6 май куни низода ҳалок бўлган ҳар бир қирғизистонликнинг оиласига 1 миллион сўмдан, яъни тақрибан 11 800 доллардан моддий ёрдам берилишини айтди.\nКоронавирус пандемияси бўйича мустақил статистикани олиб бораётган АҚШдаги Жонс Хопкинс университетининг маълум қилишича, 6 май ҳолатига кўра, жаҳонда коронавирус юққанлар сони 155 миллион 203 мингдан ортди. Беморлардан 3 миллион 241 мингдан ортиғи вафот этган.\nКоронавирус тарқалиши бўйича биринчи бешталикни ҳамон АҚШ (32,123 миллиондан ортиқ), Ҳиндистон (20,665 миллиондан ортиқ), Бразилия (14,779 миллиондан ортиқ), Франция (5,590 миллиондан ортиқ) ва Туркия (4,929 миллиондан ортиқ) эгалламоқда.\nЖаҳон соғлиқни сақлаш ташкилотининг билдиришича, бир сутка давомида АҚШда 39 480, Ҳиндистонда 382 315, Бразилияда 24 619, Францияда 23 116, Туркияда эса 28 997 кишида коронавирус аниқланган.\nSpaceX кемасининг прототипи бўлган Starship илк маротаба муваффақиятли қўнишни амалга оширди (ВИДЕО)\nStarship прототипи синов парвозини амалга ошириш арафасида.\nSpaceX ширкати ишлаб чиққан бошқариладиган коинот кемасининг прототипи бўлган Starship кемаси 6 май куни Ерга илк маротаба муваффақиятли қўнишни амалга оширди.\nStarship SN15 Техас штатидаги Бока-Чика полигонидан синов мақсадида осмонга учирилди. Синов жараёнида ракета 10 километр юқорига кўтарилди ва аэродинамик тўхташни амалга ошириб, двигателларини ўчирди. Кейин двигателлар яна қайта ишга туширилиб, ракета вертикал ҳолатга қайтарилди ва старт майдонига юмшоқ қўнишни амалга оширди. Синов парвози 6,5 дақиқа давом этди.\nБу ракета прототипининг илк марта муваффақиятли амалга оширилган парвози бўлди. Масалан, 30 март куни учирилган прототип ҳавога кўтарилганида портлаб кетган. Март ойининг бошларида парвоз қилган ракета эса Ерга қайтганидан сўнг ёниб кетди. Декабрь ва февраль ойларида ўтказилган синовлар ҳам муваффақиятсиз якунланган эди.\nАпрель ойи охирларида SpaceX раҳбари Илон Маск коинот кемасининг сўнгги прототипи “юзлаб конструктив ўзгартиришлар билан мукаммаллаштирилгани”ни эълон қилган эди.\nStarship лойиҳаси 2019 йилда жамоатчиликка эълон қилинган. Лойиҳадан мақсад “Супер Хэви” деб аталадиган биринчи кўп босқичли ва иккинчи кўп босқичли ҳамда Starshipнинг ўзидан иборат бўладиган ўта оғир ракетани яратишдир. Мазкур ракета одамларни ва юкларни Ер орбитаси, Ой ва Марсга олиб чиқишда қўлланилиши режалаштирилмоқда.\nБайден COVID-19 вакциналарига оид патентларни ҳимоя қилмаслик ғоясини дастакламоқчи\nАҚШ президенти Жо Байден Жаҳон савдо ташкилотининг COVID-19 вакциналари муаллифлари интеллектуал мулкини ҳимоя қилишни рад этиш тўғрисидаги таклифини қўллаб-қувватлаган.\nАҚШ савдо вакили Кэтрин Тэй 5 май куни берган баёнотда соғлиқни сақлаш тизимидаги глобал инқироз ҳамда коронавирус пандемияси туфайли юзага келган мураккаб вазият “фавқулодда чоралар кўришни тақазо этиши” ҳақида сўз борган.\nБайден маъмурияти, баёнотда қайд этилишича, интеллектуал мулк ҳимояси зарурлигига ишонади, бироқ пандемияга қарши кураш йўлида COVID-19 вакциналарига оид патентларни ҳимоя қилишни рад этиш ғоясини дастаклашга тайёр.\nЮздан ортиқ давлат, жумладан пандемиядан кўп зарар кўрган Ҳиндистон ва Жанубий Африка Республикаси (ЖАР) уларга юз минглаб одамларнинг ҳаётини сақлаб қолиши мумкин бўлган вакцина ва дори-дармонларни ишлаб чиқариш имконияти берилишига чақирмоқда.\nЖАРнинг ЖССТдаги вакили интеллектуал мулк ҳуқуқи вакцина билан бир хилда таъминланиш йўлида жиддий тўсиқ бўлаётганини айтган.\nЖССТ раҳбари Тедрос Аданом Гебрейесус АҚШ президентининг мулоҳазасини олқишлаб, уни “коронавирус пандемиясига қарши курашдаги тарихий палла” деб атаган.\nАмерика фармацевтика саноати манфаатларини ифода этувчи гуруҳ президент Байденнинг бу фикрини танқид қилиб, бундай қадам “пандемияга қарши глобал курашга путур етказиб, дори-дармонлар хавфсизлигига таҳдид солиши мумкин”лигини таъкидлаган.\nГуруҳнинг огоҳлантиришича, оқибатда вакциналарни ишлаб чиқариш ва тарқатиш тизими зарар кўриб, қалбаки вакциналар пайдо бўлишига имкониятлар яратилади.\nМеркель АҚШнинг фаол ўйинчи ўлароқ “қайтиши”ни олқишлади\nАнгела Меркель АҚШнинг халқаро сиёсатнинг фаол ўйинчиси сифатида “қайтиши”ни олқишлади. Германия канцлери буни келгуси трансатлантика алоқаларига бағишланган Берлин конференциясида сўзлаган нутқида айтиб ўтган, дея хабар қилди Reuters агентлиги.\nМеркель Россия ва Хитой билан зиддиятларда кўмаклашгани учун Жо Байден маъмуриятига миннатдорлик билдириб, Вашингтонни “Европанинг энг муҳим иттифоқчиси” деб атаган.\nШу билан бирга, у Германия дунёни икки ёвлашган лагерга ажратиши мумкин бўлган совуқ уруш даврининг қайтишидан манфаатдор эмаслигини таъкидлаган.\nГермания ҳукумати раҳбари ЕИ билан Америка ўртасида савдо шартномаси имзоланишига қаратилган ташаббусни юқори баҳолаган. Февраль ойида канцлер аппаратининг трансатлантика алоқалари масалалари бўйича координатори Питер Байер Пекинга босимни кучайтириш мақсадида саноат тарифларини бекор қилиш ва Жаҳон савдо ташкилотини ислоҳ этишни назарда тутувчи Америка-Европа савдо шартномасини тузишга чақирганди.\nЕИ ва Хитой ўртасидаги муҳтамал инвестиция битими юзасидан изоҳ бераркан, Меркель мазкур ҳужжатни “жуда муҳим” деб атаган, айни чоғда ХХРга оид “барча масалалар спектри”ни, жумладан унинг инсон ҳуқуқлари соҳасидаги иззат-эътиборини қайта кўриб чиқиш фойдали бўлиши мумкинлигини таъкидлаган.\nЯқинда АҚШ давлат котиби Энтони Блинкен Германия ТИВ раҳбари Хайко Маас билан Лондонда кечган учрашувида Америка ҳукумати “Шимолий оқим-2” газ қувури қурилишига қарши эканини яна бир карра урғулаб, “Россия Хитой ва Эроннинг беқарорлаштирувчи фаолияти”га қарши туриш муҳимлигини эслатган эди.\nБиринчи ўзбек космонавти Солижон Шарипов ширкатига нисбатан тергов ҳаракатлари қайта бошланди\nТошкентда СССР байроғи кўтарилишига сиёсий-ҳуқуқий баҳо бериш талаб қилинди\nЎқитувчилар: Болалар ҳақидан уриб қолинган кўмир сотиб юборилди\nЧигит нархи қимматлади. Ёғ-мой комбинатларида иш тўхтамоқда


Хонанда Ботир Қодиров ва раққоса Паризода Хитойга жўнаб кетди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Хонанда Ботир Қодиров ва раққоса Паризода Хитойга жўнаб кетди\t17:08, 04 октябрь 2016\tХитой пойтахти Пекинда 1 октябрдан Халқаро туризм фестивали очилди. Ўн саккизинчи бор ташкил этилган фестивалда Ўзбекистон делегацияси ҳам иштирок этмоқда. Бу ҳақда хонанда Ботир Қодировнинг продюсери Аброр Пўлатов “Дарё”га маълум қилди. Ўзбекистон делегацияси таркибидан хонанда Ботир Қодиров, «Сирдарё наволари» рақс дастаси ва таниқли раққоса Паризодадан иборат ансамбл ҳам ўрин олган.\n«Пекин халқаро фестивалида 24 мамлакатдан 200 дан зиёд санъаткорлар қатнашмоқда. Ўрта Осиёдан фақат Ўзбекистон санъаткорлари таклиф этилган», — дейди Ботир Қодировнинг продюсери.\nФестивальнинг очилиш маросими Пекиндаги Халқаро олимпия майдонида бўлиб ўтган. Унда шаҳар расмийлари, меҳмонлар, шунингдек, Ўзбекистоннинг Хитойдаги элчихонаси ходимлари ҳам қатнашган.\n«Ботир Қодиров бошчилигидаги ижодий гуруҳ Хитой санъаткорларидан кейин биринчи бўлиб саҳнага чиқди. Очилиш маросими мусиқий парадга уланиб кетди. Фестиваль меҳмонлари миллий санъатимиздан баҳраманд бўлиб, санъаткорларимизни олқишламоқда», — дея қўшимча қилди Аброр Пўлатов.


«Мэйл.ру» қирғиз фаолининг шикоятидан сўнг мақоладаги суратни олиб ташлади | ҚИРҒИЗИСТОН ЯНГИЛИКЛАРИ\n«Мэйл.ру» қирғиз фаолининг шикоятидан сўнг мақоладаги суратни олиб ташлади\n«Мэйл.ру» интернет порталининг ахборотлар бўлими қирғизистонлик фаол Токтайим Уметалиеванинг суд билан қўрқитишидан сўнг уни суратини мақоладан олиб ташлади. Уметалиеванинг 2010 йилги инқилоб пайтидаги сурати ҳозирги митинглар ҳақидаги мақолага қўйилганди.\n«Мэйл.ру» ижтимоий тармоғини ўз ичига олган «Мэйл.ру Групп» ширкати 18 март куни мухолафат митингги туфайли Оқ уйда хавфсизлик чоралари кучайтирилгани ҳақидаги мақоладан Токтайим Уметалиеванинг 2010 йилги инқилоб пайтидаги суратини олиб ташлади.\n«Ушбу масала бўйича бизга ҳеч ким мурожаат қилмади — можаро ҳақида биз ОАВ билдик. Ҳозирда сурат янгиликдан олиб ташланган», — деб Kloop.kg юборган хатига жавоб йўллади «Мэйл.ру Групп» матбуот хизмати.\nҚирғизистон нодавлат ташкилотлари уюшмаси бошчиси Токтайим Уметалиева суратининг олиб ташланганига қарамай, Россия компанияси билан судлашмоқчи эканини айтади.\n«Агар расман кечирим сўрашмаса, судлашамиз. Улар ўз узрини айтиб, маънавий зарар учун товон тўлашлари керак», — деб ҳисоблайди у.\nФаол Россиянинг интернет компанияси товон пули тариқасида «Мэйл.ру Групп»нинг ҳар бир фойдаланувчиси учун унга 100 сомдан ундиришга эришмоқчи.\n«Мэйл.ру сайтида чоп этилган суратлар биринчи навбатда менинг ватаним имиджига ҳамда менинг ижтимоий арбоб қатори шахсиятимга катта зарар келтиради», — деб ҳисоблайди Уметалиева.\nРоссиянинг интернет компанияси фаол сурати туширилган мақолани 13 март куни чоп этган эди.\nЯнгилик матни «КирТаг» ахборот агентлигидан олинган, бироқ мақоладаги сурат компания тарафидан қўйилган эди.\nБеш кун ичида «Мэйл.ру» фойдаланувчилари мақола остида элликдан ошиқ шарҳ қолдиришга улгурган.\n«Мэйл.ру Групп» — интернетнинг рус тилли фойдаланувчилари орасида энг машҳур ширкатлардан бири. Компания сайтининг хизматларидан 22 млнга яқин киши фойдаланади.\nM-Vector тадқиқот консалтинг ширкати маълумотларига кўра, «Мэйл.ру» ижтимоий тармоғи қирғизистонликлар орасида энг машҳур ҳисобланади — ундан Қирғизистоннинг интернет фойдаланувчиларининг 76 фоизи фойдаланади.\nАввалги мақолаҚСДП президентга бўҳтон қилганларни жиноий жавобгарликка тортишни таклиф қилди\nНавбатдаги мақолаАтамбаев: Барча қирғиз тилини билиши керак


Ушбу тўпламга қизиқарли эртак ва шеърлар жамланган бўлиб, ҳар бир ижод намунасидан сўнг берилган савол ҳамда топшириқлар кичкинтойларнинг асар ғоясини чуқурроқ англаши, воқеа-ҳодисалар ҳақида мулоҳазаларини эркин ифодалай олиши, мантиқий фикрлаш қобилиятини ривожлантиришига ёрдам беради.\nКитоблар тўплами биринчи босқичда 200000, иккинчи босқичда 153000 оилага тарқатилади. Шу мақсадда “Маҳалла” хайрия жамоат фондининг ҳудудий бўлинмалари ва ҳудудий халқ таълими бошқаруви идоралари томонидан оилаларнинг рўйхати шакллантирилди. Бунда улардаги мактабгача таълимга қамраб олинмаган 3 — 6 ёшли болалар сони, оила жойлашган маҳалланинг туман марказидан узоқлиги, кам таъминланганлиги каби жиҳатлар ҳисобга олинди.\nКитоблар оилаларга энг яқин жойлашган мактабгача таълим муассасалари орқали тарқатилади. Бунинг учун республика бўйича 2144 та боғча танлаб олинди. Тегишли тавсияномага кўра, тўплам муассасада тузилган ишчи гуруҳ томонидан берилади. Лойиҳага кўра, мактабгача таълим муассасаси педагоглари ҳар ойнинг белгиланган кунлари болалар билан учрашиб, китоблардан тўғри фойдаланиш бўйича машғулотлар ўтказади.\nАйни пайтда китобларни оилаларга тарқатиш жараёни бошланди.\nМазкур рукндаги бошқа мақолалар: « Қоялар бағридаги музей\tСоҳибқирон назарига тушган қишлоқ »


Хитойдан келтирилган бананларда коронавирус борлиги тўғрисидаги миш-мишлар нарх-навонинг кескин тушишига сабаб бўлди Ўзбекистон янгиликлари\nХитойдан келтирилган бананларда коронавирус борлиги тўғрисидаги миш-мишлар нарх-навонинг кескин тушишига сабаб бўлди\nЎзбекистон, Тошкент – Batafsil.uz ЯА. Ўзбекистонда банан нархи кескин тушиб кетди. Нархлар тушишига ижтимоий тармоқларда Хитойдан келтирилган бананларда коронавирус борлиги тўғрисидаги миш-мишлар сабаб бўлган. Бу ҳақида Batafsil.uz мухбири хабар бермоқда.\nБананларнинг соғлиқ учун хавфли эканлиги ҳақидаги хабарлар анча вақтдан буён ижтимоий тармоқ фойдаланувчиларини ташвишга солмоқда. Одамлар бананларда коронавирус борлиги ва ҳатто Хитойдан ташқарида ўстирилганлар ҳам хавфлидир, чунки улар Уханда сараланган дея маълумот тарқатишмоқда.\nСоғлиқни сақлаш вазирлигининг матбуот-хизмати тегишли маълумот тарқатмаган бўлсада, айримлар гўёки вазирлик огоҳлантиришига ҳавола қилишмоқда. Таъкидлаш лозимки, Соғлиқни сақлаш вазирлиги ўз ўрнида ушбу миш-мишларни расман рад этмаган.\nЖССТ маълумотларига кўра, коронавирусни фақат юқтирилган одам ёки ҳайвон билан мулоқот қилиш орқали юқтириш мумкин. Озиқ-овқат вирусни тарқата олмайди.\nАммо кўпчилик ўзбекистонликлар ўз-ўзини суғурта қилиш ва бананлардан воз кечишни афзал кўришди. Талаб пасайиши натижасида республика бозорларидаги нархлар кескин тушиб кетди. Facebookдаги “Потребитель.уз" ҳамжамиятининг хабар беришича, Тошкент, Андижон ва Самарқандда бананлар нархи 25 дан 10 минг сўмгача тушган, пойтахтнинг баъзи жойларида эса бананларни атиги 6-8 минг сўмга сотиб олиш мумкин.\nЭслатиб ўтиш жоизки, илгарироқ AliExpress орқали Хитойдан буюрилган жўнатмаларда короновируснинг борлиги ҳақидаги миш-мишлар ўзбекистонликларни ташвишга солган эди. Оммабоп савдо хизмати мижозларини тинчлантириш масқадида ЖССТ ўз Тwиттерида жўнатма орқали коронавирус ўтмаслиги ҳақида тушунтириш беришга мажбур бўлган.


Чеченистон Ички ишлар вазирлиги ўтган йили Бесландаги мактабда амалга оширилган террорчи ҳаракатига алоқадор 12 жанггари қўлга олинганини маълум қилди.\n05 март 2021, Тошкент вақти: 08:37\nЧеченистон ички ишлар вазирлиги матбуот котиби Руслан Атаевнинг маълум қилишича, 12 жанггари кеча кечқурун Чеченистоннинг Ачхой Мартан туманида қўлга олинган.\nАтаевнинг айтишича, қўлга олинганларнинг олти нафари ўтган йили сентябрда Бесландаги мактабни босиб олган гуруҳга ёрдам берганини тан олган.\nЭслатиб ўтамиз, Бесланда гаровга олинганлардан 330га яқин киши, асосан, болалар қурбон бўлган эди.\nАйни пайтда, Доғистонда ўтган кеча юз берган отишмада яраланган милиция ходими вафот этгани хабар қилинмоқда.\nДоғистон Ички ишлар вазири Одилгирей Магомедтагировнинг маълум қилишича, Махачқалъа яқинида милиция ходимлари автомашинани текшириш учун тўхтатагнида, хужумчилар ўт очган. Воқеа жойида бир милиционер ҳалок бўлган, яна бири яраланган.\nМилиция автомашинадан ўлдирилиши режалаштирилган Доғистон ички ишлар ходимлари рўйҳатини топган.


Тошкентда 6 февраль куни яна зилзила юз берди\n27 январ 2021, Тошкент вақти: 00:57\nТошкентда 6 февраль куни соат 00:53да яна зилзила юз берди. Kun.uz сайтининг дастлабки маълумотларга таяниб хабар беришича, зилзила маркази Тошкентдан ғарбий йўналишда 27 километр узоқликда, Қозоғистон билан чегарада бўлган. Тошкентда зилзила кучи 2,9 баллни ташкил қилган.\nБу Тошкентда 23 январдан бери кузатилган 4 зилзила бўлди.\n5 февраль куни ҳам Тошкент вақти билан соат 6:56да 4,1 магнитудали ер силкиниши қайд этилган эди.Зилзила ўчоғи ўн километр ер тубида, Тошкент шаҳридан 70 километр шимоли-шарқда бўлган.\nТошкентда 31 январь куни маҳаллий вақт билан соат 12дан 6 дақиқа ўтганида 3 балл, 23 январь куни эрталаб маҳаллий вақт билан соат 6дан 26 дақиқа ўтганида 4 балл зилзила бўлгани хабар қилинган эди.


27 май 2022, Тошкент вақти: 06:01\nҚирғизистон ва Ўзбекистон президентлари Тошкентда икки давлат орасидаги бахсли бўлиб келаётган чегара масалаларини "уч ой ичида ҳал қилиш"га келишиб олган.\nЎзбекистон Қирғизистон томонига чегара олди туманлари аҳолиси муносабатларида зиддиятларга сабаб бўлиб келган Унқур-тоғ ҳудудини беришга тайёрлигини билдирган.\nБу ҳақда Қирғизистон президенти матбуот-котиби Галина Байтерек Садир Жапаровнинг Ўзбекистонга давлат ташрифи якунларига оид баёнотида маълум қилди.\n"Қирғизистон томони Ўзбекистоннинг Қирғизистон ҳудудида жойлашган Сўх анклавига транспорт ва авиа-қатновларни очишга тайёр. Анклав аҳолиси давлат чегараси орқали эркин ҳаракатланишлари мумкин. Ўз навбатида Ўзбекистон томони Қирғизистонга, шу вақтга қадар чегара олдида яшовчи аҳоли ўртасида баҳс ва сиёсий зиддиятларга сабаб бўлиб келган Унқур тоғ ҳудудини беришга тайёр", - дейилади Қирғизистон президенти матбуот котиби баёнотида.\nГалина Байтерекнинг қўшимча қилишича, қирғиз-ўзбек давлат чегараси делимитация ва демаркация масалаларида иккала томон ҳам ушбу ишни яқин уч ой ичида якунлаш лозим деган фикрга келганлар.\nҚирғизистон янги президентининг Ўзбекистонга икки кунлик амалий ташрифи 12 март куни ниҳоясига етади.\nТашриф якунига оид брифингда Ўзбекистон президенти Шавкат Мирзиёев қирғиз ҳамкасби Садир Жапаров билан ҳар бир чегара масаласи бўйича чегараларни "жуда қаттиқ ва аниқ келишиб олишган"ини билдирганди.


Монополияга қарши ҳимоя\nСенат валютани тартибга солиш тўғрисидаги янги Қонунни маъқуллади\nБанклар акцияларини харид қилиш соддалаштирилди\nШартномада юрист имзоси бўлиши шарт\nМуассисга ишончнома берилиши лозим\nХатолар учун жавоб бериш керак\nТаълим олиш даврида бериладиган қонуний таътил\nОтгул ёки икки ҳисса меҳнат ҳақи\nМеҳнат дафтарчалари аввалгидек расмийлаштирилади\nМаълумоти тўғрисидаги ёзув: киритиладими ёки киритилмайдими?\nГазета Норма маслахатчи / 2019 год / № 42 / Хўжалик юритиш қоидалари\n«Б» компанияси IT соҳасида монополиячи ҳисобланади. «А» компания учун софт ишлаб чиқади. Ушбу софтни интеграциялаш ва унинг техник кузатувини юритиш зарурати юзага келди. Мазкур хизматларни шартнома кўринишида расмийлаштириш лозим. «Б» компанияси ўз монопол ҳолатидан фойдаланган ҳолда, шартнома лойиҳасида зарарларни қоплаш юзасидан ўз жавобгарлигини – шартнома қийматининг 50%идан ошмайдиган миқдорда чекламоқда. Ўз навбатида, «А» компаниясида катта йўқотишлар (масалан, дастурдаги хатолик, софтда узилишлар сабабли) бўлиши мумкин. «А» компанияси мазкур шартномани шундай шартларда ҳам тузишга мажбурлиги туфайли иложсиз вазиятда қолди.\nМонополияга қарши қонун ҳужжатларида «А» компаниясини ҳимоялаш чоралари мавжудми?\n– Ўз ҳуқуқингизни ҳимоя қилиш учун «Б» компанияси бозорда устун мавқени эгаллаш-эгалламаслигини аниқлаш лозим.\nУстун мавқеда бўлиши шарти интеллектуал мулк объектларига бўлган мутлақ ҳуқуқлар билан боғлиқ муносабатларга нисбатан татбиқ этилмаслигини ҳисобга олинг («Рақобат тўғрисида»ги Қонуннинг 3-моддаси). Яъни «Б» компанияси ишлаб чиқадиган софтга (дастурий таъминотга) рақобат тўғрисидаги қонун ҳужжатлари татбиқ этилмайди.\nУстун мавқе компанияга қуйидагиларга имконият берадиган ҳолат ҳисобланади:\n♦ рақобатчиларга боғлиқ бўлмаган ҳолда ўз фаолиятини амалга ошириш;\n♦ рақобатнинг ҳолатига ҳал қилувчи таъсир кўрсатиш;\n♦ тегишли бозорга бошқа хўжалик юритувчи субъектларнинг киришини қийинлаштириш;\n♦ уларнинг иқтисодий фаолият эркинлигини бошқача тарзда чеклаш (Қонуннинг 6-моддаси 1-қисми).\nКомпания товарининг улуши қуйидагича бўлганда унинг мавқеи устун мавқе деб эътироф этилади:\n1) 50% ва ундан ортиқ;\n2) қуйидаги шартларда 35%дан 50%гача ҳажмда бўлиши:\n♦ компаниянинг улуши камида 1 йил ундан ортиқ муддат мобайнида 35-50% доирасида барқарор бўлиб туриши;\n♦ бозорда 20%дан ортиқ товарлар улуши бўлган хўжалик юритувчи субъектнинг ёки шахслар гуруҳининг йўқлиги;\n♦ ушбу бозорга янги рақобатчиларнинг киришига имконият бўлиши (Низомнинг 11-банди, ВМнинг 20.08.2013 йилдаги 230-сон қарорига 1-илова).\nШартномага камситувчи шартларни киритиши, товарни ишлаб чиқариш ёки реализация қилиш имконияти бўла туриб, шартнома тузишдан асоссиз равишда бош тортиши устун мавқени суиистеъмол қилиш деб эътироф этилади (Қонуннинг 10-моддаси).\n«Б» компанияси устун мавқега эга бўлса, у томонидан шартномага камситувчи шартлар мажбурий тарзда киритилгани юзасидан Монополияга қарши қўмитага мурожаат қилишга ҳақлисиз. Маълумотлар тасдиқланган тақдирда, Монополияга қарши қўмита томонидан ҳуқуқбузарликни бартараф этиш тўғрисида кўрсатма берилади, компаниянинг мансабдор шахсларга эса ЭКИҲнинг 5 бараваридан 10 бараваригача миқдорда жарима солинади (МЖТКнинг 178-моддаси 6-қисми). Маъмурий жазо чораси қўлланилганлиги компанияни монополияга қарши органнинг кўрсатмасини бажариш мажбуриятидан озод этмайди (Қонуннинг 27-моддаси 2-қисми).


ЎзА - Алакўйлак маҳалласида замонавий боғча иш бошлади\n10.07.2018 18:47 Чоп этиш версияси\nАлакўйлак маҳалласида замонавий боғча иш бошлади\nШу пайтгача бирорта мактабгача таълим муассасаси бўлмаган маҳалла аҳли бундан беҳад мамнун.\nҚашқадарё вилоятининг Яккабоғ тумани Алакўйлак маҳалласида 100 ўринли “Навоий дилбандлари” нодавлат мактабгача таълим муассасаси иш бошлади.\nМеҳнат фахрийси Дилбар Раҳимова давлатимиз томонидан тадбиркорларга берилаётган имтиёз ва яратилаётган имкониятлардан фойдаланиб, боғча ташкил этди.\n– Ўзим педагог бўлганим учун бола тарбиясига меҳрим бўлакча, – дейди Д.Раҳимова. – Шу боис маҳалламизда бир боғча ташкил этиб, нафақада ҳам болажонлар тарбияси билан шуғулланишни ният қилдим. Ташаббусимни оила аъзоларим ҳам қўллаб-қувватлади. Шундан сўнг лойиҳам ҳақида туман ҳокимлигига айтдим, ёрдам сўрадим. Менга 20 йил олдин боғча бўлган, кейин мактаб филиалига, ундан сўнг маҳалла идорасига айлантирилган, охирги йилларда эса қаровсиз бўлиб қолган бинони беришди. Бу ерни таъмирлаб, атрофни ободонлаштиргач, ишни бошлаб юбордик.\nТадбиркорнинг таъкидлашича, дастлаб 50 ўринли боғча ташкил этмоқчи бўлган. Бироқ, боғча очилиши билан фарзандларини етаклаб келувчилар сони кўпайган. Шундан сўнг қўшимча сармоя ҳисобига боғча 100 ўринга айлантирилган.\nТарбия масканида махсус ўқув хоналари, жиҳозлар, чет тилларини пухта ўзлаштириш учун қўлланмалар, кўргазмали воситалар кичкинтойларнинг рус ва инглиз тилларини ўрганишига хизмат қилаётир. Уларнинг чет тилларида бийрон-бийрон шеър, қўшиқ айтиши, миллий рақсларни ижро этиши кўзни қувонтиради. Айни пайтда боғчада 108 болага 8 педагог ва тарбиячи таълим-тарбия бермоқда.\n– Боғчамизда инглиз ва рус тиллари, шахмат-шашка тўгараклари фаолияти йўлга қўйилган, – дейди мактабгача таълим муассасаси мудираси Муҳайё Исмоилова. – Бунинг учун малакали мутахассисларни жалб этдик. Яқин кунларда мусиқа ва рассомчилик тўгараклари ҳам ташкил этилади. Ҳали бу ишларимизнинг дебочаси. Насиб этса 650 миллион сўм миқдорида кредит маблағи олишни режалаштираяпмиз. Бу ишларимиз ҳал бўлса, боғчамиз қиёфаси тубдан ўзгаради. Қўшимча жиҳозлар оламиз. Натижада болалар қамровини 150 ўринга етказамиз.\nМаълумот ўрнида таъкидлаш лозимки, жорий йилда туманда 8 та мана шундай нодавлат мактабгача таълим муассасаси фаолияти йўлга қўйилди. Уларнинг аксарияти аввал боғча бўлмаган қишлоқларда ташкил этилган. Бу борада яна кўплаб тадбиркорлар ўз режаси билан мурожаат этган. Йил охирига қадар нодавлат мактабгача таълим муассасалари сони 25 тага етади.


«Гитлернинг йўқолган флоти» Қора денгиздан топилди - 4 Февраля 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Февраль » 4 » «Гитлернинг йўқолган флоти» Қора денгиздан топилди\nКолай 10 йилдан кўпроқ қидириш ишларини олиб борган. Дастлаб у бир дона субмарина – U-23’ни учратган. Бироқ кейинроқ ҳужжатли фильм суратга олиш вақтида Туркия ҳарбий-денгиз кучлари кемаси яна иккита кема: U-19 ва U-20’ни топган.\nУшбу сув ости кемалари немис армияси томонидан собиқ иттифоққа қарши қўлланган. Руминия собиқ иттифоқ томонга ўтгандан кейин кемалар экипажи томонидан чўктириб юборилган. Ўтган йиллар ичида кемаларнинг аниқ жойлашган ўрни номаълум бўлиб қолган ва шу сабабли у "Гитлернинг йўқолган флоти” деб ҳам юритилган.\nКатегория: YANGILIKLAR / ЯНГИЛИКЛАР / ХАБАРЛАР / МАЪЛУМОТЛАР | Просмотров: 27 | Добавил: Sherlaruz.CoM | Теги: #ahborot, #uznews, #habarlar, #xabarlar, #news, #newsuz, #новости, #Yangilik, #Yangiliklar | Рейтинг: 0.0/0


Самарқандда Чингиз Айтматовнинг "Момо ер" асари асосида саҳналаштирилган спектакль намойиш этилмоқда - zarnews.uz\nСамарқандда Чингиз Айтматовнинг "Момо ер" асари асосида саҳналаштирилган спектакль намойиш этилмоқда\nКеча Сирдарё вилоят драма театри Самарқандда Чингиз Айтматовнинг "Момо ер" асари асосида саҳналаштирилган шу номли спектаклни мухлисларга тақдим этди. Томошабинлар мазкур асарни катта қизиқиш билан кутиб олдилар.\n- Спектаклдаги воқеалар Иккинчи жаҳон уруши давридаги энг оғир, қийин шароитларда кечган. Шундай ҳолатда бош қаҳрамон она - Тўлғаной улкан матонати билан барчага ўрнак бўлгани бутун вужудимни ларзага келтирди. Қани, барча тенгдошларим, бугунги ёшлар театр аталмиш улуғ даргоҳга тез-тез кириб, мана шундай спектакллар билан ошно бўлиб туришса. Ўйлайманки, дилдан хоҳлаб, ҳаракат қилишса албатта, бунга эришадилар, - дейди ўзини Илҳом деб таништирган мухлислардан бири.\nИжодий жамоа 30 майга қадар Самарқанд драма театрида ушбу асарни намойиш этади.


hidoyat.uz – “Мовароуннаҳр” нашриётининг сайти - САЛАВОТ\n“Салавот” “салот” сўзининг кўплигидир. Аллоҳ таоло марҳамат қилади: «Албатта, Аллоҳ ва Унинг фаришталари Пайғамбарга салавот айтурлар. Эй мўминлар! (Сизлар ҳам) унга салавот ва салом айтинг!» (Аҳзоб, 56). Аллоҳ таолонинг салавоти раҳмати ва мағфиратидир. Фаришталарнинг салавоти истиғфордир. Умматнинг салавоти Расулуллоҳ (алайҳиссалом) ҳақларига дуо, истиғфор айтиш ва шаънларини улуғлашдир.\nСалавот айтиш ҳукми\nФақиҳлар мусулмон киши салавотни умрида бир марта айтиши вожиб, дейишган.\nНамоз охирида, ташаҳуддан сўнгги салавот суннатдир.\nНамоздан ташқарида салавот айтиш мустаҳабдир. Айниқса, жума куни ва кечаси, тонг вақти, кеч кирганда, масжидга кирганда ва чиққанда, у зотнинг қабрлари олдида, муаззинга жавоб қилаётганда, дуодан олдин ва кейин, Сафо ва Марвада саъй қилаётганда, Қуръон хатмидан сўнг, бошига қийинчилик ва ташвиш тушганда, мағфират сўраганда, одамларга таълим берганда, мавъизада, дарс ўтаётганда, никоҳ ўқилаётганда салавот айтишнинг фазли ва савоби улуғлиги ҳадисларда таъкидланган.\nИмом Термизий айтади: “Баъзи аҳли илмлардан ривоят қилинишича, киши бир мажлисда Расулуллоҳ (соллаллоҳу алайҳи ва саллам) исмлари бир марта зикр қилинганда у зотга бир марта салавот айтса, ўша мажлисда у зотнинг исмлари кейин қанча зикр қилинса ҳам, барчасига етарли бўлади”.\nСалавот айтиш фазли\nАмр ибн Ос (розияллоҳу анҳу)дан ривоят қилинади. «Расулуллоҳ (соллаллоҳу алайҳи ва саллам)нинг бундай деганларини эшитдим: “Ким менга бир салавот айтса, Аллоҳ унга ўн салавот айтади ва унинг ўнта хатосини ўчиради”» (Имом Муслим ривояти).\nАбу Ҳурайра (розияллоҳу анҳу) Расулуллоҳ (соллаллоҳу алайҳи ва саллам)дан ривоят қилади: “Қиёмат куни менга одамларнинг энг яқини менга энг кўп салавот айтганларидир” (Имом Муслим ривояти).\n“Раддул мухтор” китоби муаллифи Ибн Обидин Имом Суютийдан нақл қилишича, салавотнинг афзал лафзи “Аллоҳумма солли ъала Муҳаммад ва ъала оли Муҳаммад”дир.\nЭнг қисқаси “Аллоҳумма солли ъала Муҳаммад”дир.\nКаъб ибн Ужра (розияллоҳу анҳу)дан ривоят қилинади: «Биз Расулуллоҳ (соллаллоҳу алайҳи ва саллам)дан: “Ё Расулуллоҳ, Аллоҳ сизга салавот ва салом йўллашни амр қилди. Сизга салавотни қандай айтамиз?” деб сўрадик. У зот: “Аллоҳумма солли ъала Муҳаммад ва ъала оли Муҳаммад кама соллайта ъала Иброҳима ва ъала оли Иброҳима иннака Ҳамийдум Мажийд. Аллоҳумма борик ъала Муҳаммад ва ъала оли Муҳаммад кама барокта ъала Иброҳима ва ъала оли Иброҳима иннака Ҳамийдум Мажийд”, деб айтинглар, дедилар» (Имом Бухорий ва Имом Муслим).\nБошқа пайғамбарларга салавот айтиш\nРасулуллоҳ (соллаллоҳу алайҳи ва саллам)-дан бошқа пайғамбарларга ҳам салавот ва салом айтилади. Набий (соллаллоҳу алайҳи ва саллам): “Аллоҳнинг пайғамбарлари ва расулларига салавот айтинг. Албатта, Аллоҳ таоло уларни ҳам мен каби пайғамбар қилиб юборган”, деганлар (Байҳақий “Шуъабул имон”да ривоят қилган).


Ҳиндларнинг IndiGo компанияси 250та Airbus A320neo самолётларини сотиб олади\n15:27 / 17.08.2015\nҲиндистондаги IndiGo авиаташувчи компанияси Airbus компаниясидан 250та Airbus A320neo самолётларини сотиб олишини тасдиқлади. Бу ҳақда Airbus пресс-релизида маълум қилинган.\nМаълум қилинишича, бу бўйича келишув 15 август куни имзоланган. Блумберг агентлигида маълум қилинишича, бу келишувнинг умумий қиймати 26,6 млрд долларни ташкил этади.\nБу орқали бир мартада энг кўп миқдордаги самолётларга буюртма берилиши қайд этилди.\nAirbus пресс-релизида айтилишича, A320 тоифасидаги самолётларга катта талаб сақланиб турибди. Шу вақтгача бутун дунёдаги 400дан ортиқ буюртмачи томонлардан бундай самолётларнинг 11,8 мингтасига буюртма келиб тушган бўлиб, улардан 6,6 мингдан ортиғи эгаларига етказилган.\nМаълумот учун, Airbus Group Airbus, Airbus Defence and Space ва Airbus Helicopters бўлимларини бирлаштирувчи йирик концерн ҳисобланиб, унга 2000 йилда Германиянинг Daimler-Benz Aerospace AG, французларнинг Aerospatiale-Matra ва испанларнинг CASA компаниялари иштирокида асос солинган. Компания 2014 йилнинг январига қадар EADS номи билан аталган. Бош офиси Франциянинг Тулуза шаҳрида жойлашган.\nIndiGo эса Ҳиндистондаги энг йирик авиаташувчи бўлиб, мамлакатдаги жами рейсларнинг 38,4 фоизи шу компания ҳиссасига тўғри келади. Компания 2015 йилнинг июль ойи ҳолатига кўра, 1 ҳафтада 38 йўналиш бўйича 6 мингдан ортиқ учишларни амалга оширади. Айни вақтда IndiGo тасарруфида 97 дона Airbus A320 самолёти мавжуд.


Ўзбекистонлик 20 яшар қиз БМТ минбарида нутқ сўзлаб, дунёни лол қолдирди\n“Мен Бухородаги иқтисодиёт коллежини битирганман. Отамнинг қўллаб-қувватлашлари билан чет тиллари ва хориж мамлакатлари маданиятини ўрганишни бошладим.\nКейин олий ўқув юрти талабасига айландим. Инглиз ва рус тилларини яхши биламан. Испан тилини ўрганаяпман. Интернетда эълон қилинадиган халқаро танловларни доим кузатиб бораман. “Many languges One World” танловида иштирок этганман. Инглиз тили ва адабиёти йўналишида таҳсил олаётганим учун бошқа хориж тилида иншо ёзишим керак эди ва мен бу борада рус тилини танлашга қарор қилдим. Иншоимни юқори баҳолашди. Тез орада ғолиб бўлганим ҳақида хат келди. Шу муносабат билан АҚШга, БМТ бош қароргоҳига учишим лозим эди. У ерда турли давлатлардан 60 нафар ғолиб учрашди. Улар бошқа жойлардан бўлса ҳам, энг муҳими барчамизга БМТ минбарида нутқ сўзлаш имконияти берилди. Ўзимнинг ҳис-туйғуларимни сўз билан таърифлаб бера олмайман ва албатта дунёдаги барча президентлар чиққан минбарда нутқ сўзлаётганимдан фахрланаман.\nМен у ерда Ватаним тарихи, эришаётган муваффақиятлар ҳақида сўзладим. Ўзимга ишонч билан гапирдим, бутун дунё мени томоша қилаётганини ҳис этдим. Президентимиз ёшлар учун катта имкониятлар яратиб бераётгани ҳақида сўзладим. Мени тинглаган жаҳон ҳайратга тушди. Кўпчиликда юртимизга келиш орзуси пайдо бўлди”, - деб ёзади ана ўша 20 яшарлик ғолиб қиз Нигина Юлдашева.\nМатериал "Ишонч" газетасида чоп этилган мақола асосида тайёрланган.


ҲАЙЫТ, ЖУМА НАМАЗЛАРЫ\nҲайыт намазының нийети төмендегише болады: «Аллаҳ разылығы ушын қублаға жүзленип, усы имамға уйып, Рамазан (ямаса Қурбан) ҳайыты намазын оқыўды нийет еттим», деп нийет етиледи.\nИмам «Алло`ҳу әкбәр», деп тәкбир айтқаннан кейин қолларын көтерип, ишинде тәкбир айтады.\nҲәр ким ишинде сана дуўасын оқыйды. Соң имам избе-из қолларын қулақларына көтерип, үш мәрте тәкбир айтады. Жәмәәт те оған ереди. Тәкбири таҳримадан кейинги биринши ҳәм екинши тәкбирде қоллар төменге түсириледи. Үшинши тәкбирден соң қоллар байланып, қыям ҳалында турылады.\nСоннан кейин имам ишинде «Әъу`зу»ны ҳәм «Бисмилләҳ»ты айтып, даўыс шығарып Фатиҳа сүресин ҳәм зам сүрени оқыйды.\nРуку ҳәм сәждеден кейин екинши рәкәәтке турылады. Имам Фатиҳа сүреси менен бир киши сүре оқығаннан кейин, руку қылмай турып, биринши рәкәәттегидей үш мәрте тәкбир айтады. Төртинши тәкбирден кейин қоллар байланбастан рукуге кетиледи ҳәм сәжделер қылынады. Сәждеден кейин «Әттаҳиййат» ҳәм «Салаўат» оқылып, сәлем берилип, намаз таўсылады.\nЖума намазы еки рәкәәт парыз болып, оннан алдын ҳәм кейин төрт рәкәәт сүннет оқылады. Алдынғы ҳәм кейинги сүннетлер песин намазының сүннетлери киби оқылады. Имамға иқтида қылып оқылатуғын еки рәкәәт парыз болса, таң намазының парызы киби оқылады.\nЖума намазында еки рәкәәт парыз оқылмастан алдын имам минберде хутба қылады.\nЖума намазы ҳүр, азат, муқим (сапарда болмаған адам), саламатлығы жақсы, аяқлары саў адамға парыз.\nЖума намазының шәртлери:\nпесин намазы оқылатуғын ўақытта оқыў;\nнамаздан алдын хутба оқыў;\nжума оқылатуғын жер ҳәмме кириўи мүмкин болған ашық жер болыўы;\nимамнан басқа кеминде үш адамнан ибарат жәмәәт болыўы;\nимам жума намазын оқыўы ушын мәмлекет қазысы тәрепинен руқсатлы болыўы;\nжума оқылатуғын жер қала ямаса қала ҳүкминде болыўы керек.\n806 мәрте оқылды


23-09-2016 | 11:10\nZAMIN.UZ / LIFE STYLE / 23 Сентиябр 2016 года483\nҚЎЙ (21.03 — 20.04)Бу бурж вакиллари жуда меҳмоннавоз бўлиб, меҳмонларини антиқа таомлар билан лол қолдиришни ёқтирадилар. Дастурхонни ҳам янгича усулларда безатишни боплайдилар. Қўйлар одатда, чаққон ва интеллектуал мулк соҳиблари бўлганлари сабабли, бақувват овқатларга муҳтожлик сезадилар. Зиравор ва аччиқларни ҳам хуш кўрадилар.Бузоқ (21.04 — 20.05)Бузоқлар ўз ташқи кўринишлари ва соғлам овқатланишлари борасида кўп қайғурадилар. Шунингдек, улар ширинликхўр бўладилар. Бу бурж вакилларининг кўпчилиги овқатланишда меъёрни унутиб қўядилар ва яхши таомлардан ўзларини мутлақо тия олмайдилар.Эгизаклар (21.05 — 21.06)Эгизаклар жуда меҳнаткаш ва чидамли шахслар бўлиб, овқатланишни доим иккинчи даражага қўядилар. Шунинг учун ҳам, улар кўпроқ жисмоний эмас, ақлий меҳнатни яхши эплайдилар. Ақлий меҳнат билан ишлайдиганлар учун эса, витаминларга бой таомнома тавсия этилади.Қисқичбақа (22.06 — 22.07)Қисқичбақалар ички оламида доим тўқнашувлар, шубҳалар сузиб юради. Шу боис, улар ўзларига ўзлари стресс орттириб юрадилар. Улар ҳаётдан кўпроқ завқланишлари, ширинлик ва музқаймоқлардан тез-тез тановвул қилишлари лозим. Қисқичбақалар одатда, яхшигина ошпаз ҳамдирлар.Арслон (23.07 — 23.08)Арслонлар табиатан ўта эҳтиросли шахслар бўлиб, шоҳона дастурхонларни хуш кўрадилар. Меҳмонлар Арслон мезбоннинг аямай тўкиб-сочиб қилган дастурхонини узоқ ёдда сақлаб юрадилар. Шунингдек, Арслонлар парҳез таомларни асло хушламайдилар.Паризод (24.08 — 23.09)Паризод ўзга бурж вакилларига нисбатан, ўз соғлиги борасида кўп қайғуради. Шифокорларнинг кўрсатмасига тўлиқ амал қилиб, парҳезни тамомила адо этади ва дориларни ўз вақтида қабул қилади. Улар овқатланиш борасида ҳам ўта эҳтиёткор ва инжиқ.Тарози (24.09 — 23.10)Тарозилар табиатан бақувват ва чайир шахслар бўлиб, ширинлик, гўшт ва хамирли маҳсулотларни ёқтирадилар. Улар кўпинча пазанда ҳам бўладилар ва бошқа ошпазларнинг таомларидан доим камчилик ахтариб юрадилар.Чаён (24.10 — 22.11)Чаёнлар ўзларини мазали таом билан хушнуд этишни ёқтирадилар. Таом қанчалик уларнинг организмига зарар ёки фойдалилиги борасида эса, ўйлаб ҳам ўтирмайдилар. Улар учун иштаҳа билан тановвул қилинган ҳар қандай таом организм учун фойдалидир.Ўқотар (23.11 — 21.12)Ўқотарлар аччиқ ва ёғли таомлар олдида нафсларини жиловлай олмайдилар. Улар орасида ичкиликни хуш кўрувчилар ҳам кўп бўлади. Ўқотарлар яхши таом билан ўзларини хурсанд қилишни яхши кўрадилар. “Ўхшамаган таом” улар учун катта фожиа бўлиб, ошхона уларнинг севимли масканидир.Тоғ эчкиси (22.12 — 20.01)Тоғ эчкиси унчалик бақувват шахслардан эмас. Шу боис, улар овқатланишга жиддий эътибор қаратишлари лозим. Тоғ эчкилари орасида ошпазлар кам топилади. Шунингдек, улар тушкунликка ҳам мойилдирлар. Уларга бақувват таом ва кулгу ҳеч қачон ортиқчалик қилмайди.Қовға (21.01 — 20.02)Қовғаларни табиат гўзаллик, куч-қувват билан сийлаган. Улар ҳаёт қийинчиликларини осон енга оладилар. Улар доим витаминларга бой овқатларга урғу берадилар. Шўрва мазали бўлмаса-да, унда Қовға учун керакли витаминлар бўлса бас.Балиқ (21.02 — 20.03)Балиқларнинг ташқи кўриниши кишини алдаб қўяди, уларнинг ичларида ғалаён кечса-да юзлари табассумдан чарчамаслиги мумкин. Соғликлари ҳақида ҳам унчалик қайғурмайдилар. Аммо ўзгаларни меҳмон қилишда бор-йўқларини аямайдилар.Манба: Diydoraziz.uz\nТеглар: камчилик тановвул табассумдан кўрувчилар унутиб нисбатан ВконтактеFacebookTwitterОдноклассникиМой мир


17:02 / 06.09.2017 2510 pdf Ўқиш режими + -\nМусулмонларнинг энг катта муаммоларидан бири бир-бирлари ҳақида яхши гумонда бўла олмасликларидир. Зеро, киши ҳақида яхши гумон қилиш қалбларни ҳалимлаштириб, инсонга хуш кайфият бахш этади. Одамлар ҳақида яхши фикрда бўлиш хотиржамлик асосидир, у биродарлик алоқаларини мустаҳкамлайди, жамиятда инсонлар орасидаги ўзаро меҳр-муҳаббатни кучайтиради, юракларимиздан нафратни қувиб чиқаради.\nНабий соллаллоҳу алайҳи васаллам бизни ҳар хил хаёлларга берилишдан қайтарганлар: “Гумондан сақланинглар, зеро, ёмон хаёллар, шубҳасиз, энг ёлғон каломлардир! Тахмин қилманг, жосуслик қилманг, бир-бирингиз билан мусобақалашманг, бир-бирингизга хасад қилманг, бир-бирингизга жаҳл қилманг, душманлик қилманг ва эй одамлар, оға-ини бўлинглар!” Агар инсонлар пайғамбаримизнинг юқоридаги ҳадисларига амал қилганларида эди, дин душманларининг “Бўлиб ташла ва ҳукмронлик қил” шиорига асосланган сиёсати амалга ошмаган бўларди.\nЁмон хаёллардан қутулишга кўмаклашувчи бир нечта усулларни санаб ўтамиз.\nДуо барча яхшиликларнинг калитидир. Аллоҳ таолодан ёмон хаёллардан халос этишини сўраб дуо қилиш керак. Зеро, Пайғамбар (с.а.в) нинг ўзлари ҳам Аллоҳ таолодан пок қалб ато этишини сўраб дуо қилганлар.\nЎзини бошқаларнинг ўрнига қўйиш. Шубҳасиз, ҳар биримиз ўзимизни бошқаларнинг ўрнига қўйганимизда, бу бизнинг инсонлар ҳақида яхши гумонда бўлишимизга сабаб бўлар эди. Аллоҳ таоло ўзининг бандаларига қуйидагича мурожаат қилади (маъноси): “Эй иймон келтирган эркаклар ва аёллар, нега энди сизлар, буни эшитганингларда, ўзларингиз ҳақингизда яхши ўйламадинглар?” Аллоҳ таоло мусулмонларга бир бутун эканликларини тушунтирмоқчи бўляпти, мўминга мусулмон биродарини ўзи деб ўйлашга чақиряпти (маъноси): “Уйга кирганингизга ўзларингизга (бир-бирингизга) салом беринглар”.\nСўзларга яхши маъно бера олиш. Бизнинг солиҳ аждодларимиз бу борада катта ўрнак бўла оладилар. Умар (р.а) айтгандилар: “Ўз биродарингиз (эътиқод бўйича) айтган калом ҳақида ёмон гумонга борманглар, улардан яхшилик ахтаринглар”.\nХасталикларида у зотни кўргани келганларга Имом аш-Шофийнинг айтган сўзлари ҳақида ўйлаб кўринг. Ташриф буюрувчи имомга деди: “Аллоҳ таоло заифлигингни зиёда қилсин”. Имом: “Агар заифлигим зиёдалашса, у мени ҳалок қилади”, – дея жавоб бердилар. Ташриф буюрувчи эса “Аллоҳга қасамки, мен фақат яхшилик тилаган эдим”, – дедилар. Аш-Шофий ҳазратлари: “Ёдингда тут, агар сен мени койиган тақдирингда ҳам, мен фақат яхшиликни ўйлайман”, – дея жавоб берганлар. Мана биродарлик ва мўминлар ҳақида яхши гумонга боришнинг гўзал намунаси! Ҳаттоки, очиқ-ойдин айбловни ҳам ижобий томонга ўгириш мақулроқдир.\nОқлаш учун сабаблар қидириш. Агар бир инсон сўзлари ёки ҳаракатлари билан кўнглингизга озор берган бўлса, бу биродарингизни оқлаш учун сабаблар қидиринг. Оқил одамлар қандай йўл тутиши мумкинлиги ҳақида ўйланг. Улар ўзгалар ҳақида яхши гумонда бўлганлар ва биродарининг номақбул ҳаракатини оқлаганлар, зеро: “Биродарингизни оқлаш учун 70 сабаб топинг” мазмунидаги ҳикмат бор. Ибн Сирин айтади: “Агар бир биродарингиз сизга озор берса, унинг ҳаракатларини оқлашга сабаб топинг. Агар сабаб тополмасангиз, унда: “Унинг бундай қилишига мен билмайдиган сабаб бор”, – деб айтинг”. Биз бошқаларнинг ҳаракатларини оқлашга ҳаракат қилганимизда ўзимиздан ёмон хаёлларни қувиб, биродарларимизни айблашдан тўхтаймиз. Шоир айтганидек: “Дўстингни койишга шошилма, уни айблаётганингда унинг сен бехабар бўлган сабаби бордир”.\nГумонларга асосланиб қарор чиқармаслик. Бу инсонлар ҳақида ижобий фикрларни шакллантириш учун энг яхши усул. Биз ғайбни Аллоҳ таолога ҳавола қилганимиз яхши, чунки Ўзидан ўзгаси ғайбни билмас! Қодир Эгамиз бизнинг қалбларда яширин сирларни билишимизни истамади. Лекин У ёмон хаёллардан йироқ бўлишимизни буюрди.\nЁмон гумонларнинг оқибатлари ҳақида тадаббур қилиш. Инсонлар ҳақида доимо ёмон ўйлайдиганларнинг қалбларидан хотиржамлик кетгандек гўё, доимо улкан босим остида яшаётгандек. Инсонлар учун хато қилиш табиий, улар ўзлари хоҳламаган ҳолатда хатога йўл қўйиб қўядилар. Мусибат бир инсон ўзининг покдомон эканлигини даво қилиб, ўзгаларни гуноҳ қилишда айблашидадир. Бу иллат муқаддас Ислом динимизда тақиқланган. Аллоҳ таоло марҳамат қилади (маъноси): “Ўзларингизни тақводор қилиб кўрсатманг, зеро, Унинг Ўзигина қай бирларингиз тақводорроқ эканлигингизни яхши билади”. Одамлар ҳақида яхши гумонга бориш учун ҳаракат қилиб, ўз нафсига (эго) қарши курашиш керак. Иблис алайҳи лаъна инсон қонида юрар экан, у мусулмонларни бир-бирига қарши қайрашга уринаверади. Инсонлар ҳақида яхши гумонда бўлишгина Иблиснинг ишини чиппакка чиқаради. Аллоҳ таоло барчамизга мўмин ва мўминалар ҳақида фақат яхши гумонга боришга қодир покиза қалб ато этсин! Барча ҳамдлар фақат Унинг Ўзигагинадир!\n13:01 / 06.09.2017 1711\nИнсонлар ҳақида ёмон гумонга борманг!\n17:04 / 06.09.2017 2652\n5580 06:11 / 11.09.2018\nБанданинг куннинг аввалида нафси билан яхшилик қилишга шартлашиб оладиган вақти бўлганидек, куннинг охирида қилинган ишларни ҳисоблашиб оладиган вақти ҳам давоми...\n3052 03:14 / 21.04.2017\n3324 21:19 / 11.01.2017\nБидъатлар асл жиҳатидан икки хил бўлади1. Эътиқодий2. Амалий.Эътиқодий бидъатлар ақийдага, амалий бидъатлар шариатга оиддир.Бидъатларнинг энг хатарлиси эътиқодда давоми...\n2720 20:28 / 03.07.2017


Жанубий Кореялик кимёгарлар янги ноорганик наноматериал кашф қилишди. Бу модда хатто капалак қанотидаги майда рангларни ҳам аниқ-равшан кўрсатади ҳамда бундай модда билан ишланган LCD панеллари вақт ўтиши билан ўз ҳусусиятини йўқотмайди.\nБу ҳақда маҳаллий ОАВга Сеул университетининг тадқиқот гуруҳи раҳбари Ли Чжон Хёп маълумот берди.\n"Қўл остимиздаги илмий ускуналар ёрдамида LCD панеллар ва қуёш батареялари яратишда ишлатиш мумкин бўлган ноорганик хомашё яратишга муваффақ бўлдик", - дея тасдиқлайди Ли Чжон Хёп. Унинг айтишига қараганда мазкур модда титан оксиди устида олиб борилаётган тажриба давомида кашф этилган.\n"Аслида, биз икки ўлчамли кенг кўламли ранглар танловига эга, фотоник кристалли модда ишлаб чиқдик. Уни ёруғликда ҳам кўз илғайди ва у ўз ҳусусиятларини йўқотмайди", - деб қўшимча қилади профессор\nЛойиҳа Корея Республикасининг фан ва ахборот-коммуникация технологияларини илмий текшириш Вазирлиги ҳамда Корея тадқиқотлар жағармасининг моддий кўмаги ва ҳамкорлигида амалга оширилди.\nДавлат раҳбарияти томонидан назорат қилинадиган бошқа илмий ишланмалар каби ушбу кашфиёт ҳам яқин келажакда Жанубий Корея ишлаб чиқариш саноати амалиётида қўлланилади.\nОлимларнинг тушунтиришича, замонавий ишлаб чиқариш саноатида бўёқ бўйича муаммо мавжуд: вақт ўтиши билан маҳсулот юзаси ўзининг илк кўринишини йўқотади. Мутахассислар бу тўрт рангдан бири - сариқ рангнинг акс эттирувчи молекуляр тузилишдаги оксидланиш туфайли юзага келишини айтиб ўтишди. "Бизнинг ишланма мана шу етишмовчиликни бартараф қилади", - дея мутахассислар ваъда беришди.\n10:08 Тери қаришини секинлаштирувчи модда топилди\n18:08 Москва метросида қўлларида портловчи модда излари бўлган шахслар ушланди\n13:57 Олимлар саккизинчи қитъа кашф этилганини айтишмоқда\n17:05 Ўзбекистон Иқтисодиёт вазирлиги Поп туманидаги қуёш фотоэлектр станцияси суратларини эълон қилди


Ўзбекистон президенти ва Венгрия бош вазири ўртасида ўтказилган учрашув якунлари бўйича нималар амалга оширилади - Anhor\nAnhor Все посты Ўзбекистон президенти ва Венгрия бош вазири ўртасида ўтказилган учрашув якунлари бўйича нималар амалга оширилади\nЎзбекистон президенти ва Венгрия бош вазири ўртасида ўтказилган учрашув якунлари бўйича нималар амалга оширилади\nЎзбекистон Республикаси Президенти Шавкат Мирзиёев ва Венгрия Бош вазири Виктор Орбан икки мамлакат расмий делегациялари иштирокида музокаралар ўтказди. Бу ҳақда Ўзбекистон президентининг матбуот хизмати хабар беради.\nУчрашувда давлатлар етакчилари Венгриянинг илғор тажрибаси асосида Ўзбекистонда озиқ-овқат саноати, фармацевтика, қишлоқ хўжалиги маҳсулотларини қайта ишлаш, кимё ва машинасозлик соҳаларида янги лойиҳаларни амалга оширишга келишиб олишди.\n«Самарқанд ва Жиззах вилоятларида иқтисодий ва ижтимоий соҳаларни модернизация қилиш, жумладан, қишлоқ хўжалигини саноатлаштириш, экспорт салоҳиятини ошириш борасида Венгрия тажрибасини татбиқ этиш мўлжалланмоқда. Шу мақсадда Венгриядан юқори малакали экспертлар гуруҳи Ўзбекистонга келди».\nЎзбекистон президенти икки мамлакат ҳудудлари ўртасида шериклик алоқаларини ўрнатиш, ҳар йили Минтақалар форумини ўтказиш таклифини билдирди.\nЖорий ўқув йилида ўзбекистонлик талабалар учун Венгриядаги олий ўқув юртларида 100 дан ортиқ грант ажратилган. Шунингдек жорий йилда Тошкентда Дебрецен университети иш бошлайди.\nВенгрия банки Ўзбекистон банкларидан бирини хусусийлаштирмоқда\nВенгриянинг «ОТP Bank"и Ўзбекистоннинг «Ипотека-банк"ини хусусийлаштиришда иштирок этади, дея маълум қилди Шавкат Мирзиёев. Президент ушбу мавзуга 30 март куни бўлиб ўтган ўзбек-венгер кенгайтирилган форматдаги музокаралар вақтида тўхталиб ўтди, дея хабар берди «Газета.uz».\n«Венгриянинг ОТP банки Ўзбекистоннинг «Ипотека банк"ининг давлат улушини хусусийлаштиришда иштирок этишини бошлаганини қизғин қутлаймиз», — деди Шавкат Мирзиёев Венгрия бош вазири Виктор Орбанга мурожаат қилган ҳолда.\nДавлат раҳбари ушбу масала юзасидан томонлар «жиддий келишиб олган"ини таъкидлади. Унинг сўзларига кўра, сешанба куни банклар раҳбарлари билан тор доирадаги учрашувда режалар ва истиқболдаги вазифалар муҳокама қилинган. Президент бироз муддат ўтгач, реал натижалар қайд этила бошлашини айтди.\nКомил Алламжонов ОАВ ва блогерларни ЛГБТ мавзусини ёритмасликка чақирди


Президент Фармони: профилактика инспекторларининг вазифалари такомиллаштирилмоқда - Халқ сўзи\nПрезидент Фармони: профилактика инспекторларининг вазифалари такомиллаштирилмоқда\n00:27 01 Декабрь 2021 Жамият\nИчки ишлар вазирлиги Жорий йилнинг 29 ноябрь куни Ўзбекистон Президентининг «Ўзбекистон Республикаси жамоат хавфсизлиги концепциясини тасдиқлаш ва уни амалга ошириш чора-тадбирлари тўғрисида»ги Фармони қабул қилинди. Ҳужжат билан профилактика инспекторларининг вазифалари такомиллаштирилмоқда.\nХусусан, профилактика инспекторлари ортиқча ва кераксиз юкламалардан озод қилиниб, уларнинг вазифалари 128 тадан 22 тага мақбуллаштирилган ҳолда қатъий рўйхат сифатида тасдиқланмоқда.\nПрофилактика инспекторларини уларнинг вазифа ва фаолият йўналишлари билан боғлиқ бўлмаган тадбирларга жалб қилиш ҳамда фаолиятига асоссиз аралашиш тақиқланади.\nЭнди, профилактика ва пробация инспекторлари, патруль-пост ва йўл-патруль хизмати ходимларининг фаолиятини баҳолашда самарадорлик индикаторларини ўз ичига олувчи рейтинг тизими жорий этилади.\nОлдинроқ, Президент Фармони билан Жамоат хавфсизлиги концепцияси, 2022-2025 йилларда Ўзбекистонда жамоат хавфсизлигини таъминлаш тизимини ривожлантириш стратегияси тасдиқлангани, ИИВ тузилмасида Жамоат хавфсизлиги департаменти ташкил этилгани ҳақида хабар бергандик.


UzDaily.uz: Истамбулда Кураш буйича 11-Жаҳон чемпионати бошланди \nИстамбулда Кураш буйича 11-Жаҳон чемпионати бошланди\n2017-й. 30-ноябрь 17:37\nТошкент, Ўзбекистон (UzDaily.uz) -- Бугун Туркиянинг мўжизакор шаҳарларидан бири Истамбул шаҳрида катталар ўртасидаги Кураш буйича 11-Жаҳон чемпионати доирасидаги тадбирлар дастури бошланди. Ўзбек миллий спорт тури буйича Жаҳон чемпионати 30 ноябрдан 4 декабрга қадар давом этади. Мусобақалар “Суёвушпошшо” мажмуасида ташкил этилади.\nЧемпионат Халқаро Кураш Ассоциацияси ташаббуси билан, Туркия Кураш Федерацияси ва Истамбулнинг Бахчелеэвлер муниципалитети томонидан ташкил этилган.\nБугун Pullman Convention Center Istanbul меҳмонхонасида Туркия ва хориж давлатларининг оммавий ахборот воситалари ходимлари иштирокида матбуот анжумани бўлиб ўтди. Матбуот анжуманида Халқаро Кураш ассоциацияси президенти Хайдар Фармон (Қувайт), Бахчелеэвлер муниципалитети Мэри ва Жаҳон чемпионати Ташкилий Қўмитаси раиси ҳамда Туркия Кураш Федерацияси президенти Юсуф Йилдиримлар иштирок этдилар.\nАнжуман иштирокчилари ўзларини қизиқтирган саволларга жавоб олдилар. Жумладан, Халқаро Кураш ассоциацияси президенти жаноб Хайдар Фармон бу Жаҳон Чемпионати Курашнинг халқаро ареналарда ривожланишини янги босқичга кўтаришини такидлаган бўлса, Бахчелеэвлер муниципалитети Мэри ва Жаҳон чемпионати Ташкилий Қўмитаси раиси ҳамда Туркия Кураш Федерацияси президенти Юсуф Йилдирим Ташкилий Қўмита томонидан Чемпионатнинг юқори савияда ўтиши учун барча зарурий ишлар амалга оширилганлигини такидлади.\nЖахон Чемпионатида Осиё, Африка Европа ва Америка қитъасидан 50 нафарга яқин иштирокчилар бўлиши кутилмоқда.\nМусобақалар 2-3 декабрь кунлари 15 та вазн тоифасида: эркаклар 60, 66, 73, 81, 90, 100 ва ундан юқори; аёллар 48, 52, 57, 63, 70, 78, 87 ва 87 килограмдан юқори вазн тоифасида бўлиб ўтади. Мусобақада иштирокчи давлатлар ҳар бир вазн тоифасидан икки нафардан курашчини руйхатдан ўтказишга ҳақлидирлар.\n1 декабрь куни Кураш буйича жаҳон чемпионати доирасида миллий Кураш федерацияларининг раҳбарлари иштирокида, XVII Халқаро Кураш ассоциацияси Конгрессини ўтказиш белгиланган. Конгресс давомида чемпионатлар тақвими, 2018 йилга мўлжалланган турнир ва семинарлар ҳамда Халқаро Кураш ассоциацияси фаолияти билан боғлиқ бошқа масалалар кўриб чиқилади.


Сана: 12 Июль 2017 Курилди: 265 Изоҳ: 0\nЖорий йилнинг I чорагида респондентларнинг 47,1 фоизи ижобий фикр билдирган бўлса, II чоракда бундай хулосадагилар сони 48,8 фоизни ташкил қилди.\nЭътиборли жиҳати, Хоразм, Бухоро, Жиззах, Наманган, Андижон вилоятлари, Қорақалпоғистон Республикасида долзарб ижтимоий-иқтисодий муаммоларни ҳал қилиш бўйича давлат бошқаруви ва маҳаллий ҳокимият органлари иши даражаси ҳамда самарадорлигидан фуқароларнинг қониқиш даражаси юқори бўлди (50 фоиздан юқори).\nСурхондарё, Қашқадарё, Тошкент ва Навоий вилоятларида эса бу мамлакат бўйича ўртача кўрсаткичдан паст, яъни 38 фоиздан камни ташкил этди.\nРеспондентларнинг қарийб 49,2 фоизи фикрича, «жойлардаги ижро ҳокимияти органлари фаолияти ҳақидаги ахборот очиқ ва ундан фойдаланиш мумкин». Мазкур миқдор сўнгги уч ойда 9,5 фоиз ўсган. Бундан ташқари, сўровнинг ҳар учинчи иштирокчиси наздида «ахборот ҳамма учун ҳам очиқ эмас ва ундан барча фуқаро фойдалана олмайди».\nСўровда қатнашганларнинг 85,8 фоизи тадбиркорлик фаолияти ҳамда кичик бизнес соҳасида ижобий ўзгаришлар юз берди, деб ҳисоблайди. Кейинги пайтларда фуқароларни ижтимоий ҳимоя қилиш, пенсионерлар, ногиронлар, фахрийлар ҳамда аҳолининг бошқа эҳтиёжманд қатламларини ижтимоий ва моддий қўллаб-қувватлашни таъминлаш бўйича вазият яхшиланди.\nҲуқуқни муҳофаза қилувчи идораларнинг инсон ҳуқуқ ҳамда эркинликларини ҳимоялаш бўйича ишлари фаоллашди, оилавий поликлиникалар томонидан аҳолига ўз вақтида, сифатли тиббий хизмат кўрсатилаяпти.\nРеспондентларнинг қарийб 70 фоизи марказий иситиш тармоғидан фойдаланмаслиги, ҳар учинчи иштирокчи иссиқ сув ва табиий газдан фойдаланиш имконига эга эмаслигини маълум қилган. Уларнинг 28,6 фоизи сув таъминотига уланмаган, аҳолининг 27,8 фоизи фикрича, чиқиндиларни ташиб кетиш ташкил этилмаган. Сўровда қатнашганларнинг 28,6 фоизи сифатли ичимлик суви таъминотидан қониқмайди.\nСўров иштирокчиларининг 87,3 фоизи шахсий хавфсизлиги, саломатлиги, шаъни, қадр-қиммати, ҳуқуқ ва эркинликлари таъминланганлигидан тўла даражада қониқади. 86,6 фоизи жамоат жойларида тартиб ва қонунийлик таъминланганлигини юқори баҳолайди. Сўралганларнинг 76,7 фоизи эса жиноятчиликка қарши курашиш ҳамда унинг олдини олиш бўйича ҳуқуқни муҳофаза қилувчи органлар фаолиятидан розилигини билдирди.\nРеспондентларнинг 83,1 фоизи учун бозорлардаги қишлоқ хўжалиги маҳсулотлари ва кенг истеъмол товарлари турлари мақбул. Жамоат транспорти фаолияти жонланди.\nШу билан бирга, ҳар учинчи респондент мавжуд ишга жойлашиш имкониятларидан қониқмасдан, ўзи яшаётган вилоят, шаҳар ёки туманда «етарлича янги меҳнат ўринлари яратилмаяпти ва муносиб ҳақ тўланадиган барқарор иш жойи топиш қийин», деб жавоб берди.\nКалит сўзлар: ҳуқуқни муҳофаза қилувчи, ҳуқуқни муҳофаза, ҳуқуқни, ҳуқуқ, ҳамда, қонунийлик, қилувчи, қилиш, қатнашганларнинг, қарийб, юқори, хизматлар, фойдаланиш, фоизи фикрича, фоизи, фоиздан, фикрича, фаолияти, учинчи, унинг


23:10 / 07.06.2016\nGoogle компанияси фойдаланувчилар ҳақидаги ҳар бир очиқ маълумотни йиғиши ва уларни сақлаши ҳақидаги фактни инкор этмаган. Эндиликда янги “Хатти-ҳаракатларни кузатиш” (Отслеживание действий) хизмати ёрдамида бунга ўзингиз амин бўлишингиз ва сиз ҳақингизда йиғилган маълумотларни ўчириш имкониятидан фойланишингиз мумкин.\nЯқин кунларда Google дастурчилари “Менинг аккаунтим” (Мой аккаунт) хизматини янгилашди ва бунинг натижасида хизматдан фойдаланиш янада осонлашди. Бундан ташқари, овозли сўровлар тарихига бағишланган янги бўлим ҳам пайдо бўлди.\nШахсий маълумотларни кўриш учун “Менинг аккаунтим” (Мой аккаунт) хизматига кириб, “Хатти-ҳаракатларни кузатиш” (Отслеживание действий) бўлимини очинг.\nКейин эса сиз маълум бир категорияга эга бўлган маълумотлар секцияларини учратасиз:\n- Қидириш сўровлари ва кўрилган саҳифалар;\n- Сиз ташриф буюрган жойлар;\n- Овозли сўровлар ва буйруқлар;\n- YouTube орқали қидирган видеоларингиз;\n- YouTube орқали томоша қилган видеоларингиз.\nАгар сиз Chrome браузери фойдаланувчиси бўлсангиз ва Android бошқарувидаги смартфонингиз бўлса, юқорида қўрсатилган маълумотларни кўришингиз мумкин.\nБу маълумотларни кўриб, сиз уларнинг маълум бирини ўчириш истагида бўлишингиз аниқ. Буни амалга ошириш жуда ҳам осон: “керак бўлмаган” маълумотларни белгиланг ва “Ўчириш” тугмасини босинг. Агарда сиз бир неча кун ёки маълум бир давр сўровларининг тарихини ўчиришни истасангиз, юқоридаги панелда жойлашган махсус буйруқлар ёрдамида буни амалга оширишингиз мумкин. Шунингдек, “Менинг аккаунтим” (Мой аккаунт) хизмати орқали ҳар бир категория учун маълумотларни йиғишни тақиқлаб кўйишингиз мумкин.